Pta-spogskool weer midde ŉ rasseherrie‘n Skermskoot uit die video. Die video volg onderaan die berig. Panyaza Lesufi, LUR vir onderwys in Gauteng, gaan Donderdagmiddag ŉ besoek aan Curro Roodeplaat Privaatskool in Kameeldrift, noord van Pretoria, aflê nadat nuwe aantygings van rassesegregasie by die skool aan die lig gekom het. Dit volg nadat DJ Minty, ŉ radio-omroeper, ŉ video op Facebook gelaai het wat wys hoe groepe kinders, skynbaar volgens ras geskei, uit twee skoolbusse klim. Volgens Minty het haar vriend die video geneem toe sy dogter na ŉ skoolkamp toe gegaan het. Maroela Media is in ŉ besit van ŉ omsendbrief wat John Bissett, uitvoerende hoof van Curro Roodeplaat, aan ouers gestuur het waarin hy sê die gevolgtrekking dat rassesegregasie toegepas is, is vals. Hy het gesê die video is op 3 Junie van ŉ groep graad R-leerders geneem tydens ŉ uitstappie na Setshaba Safari’s. “Leerders is in twee busse, ŉ 65-sitplekbus en ŉ 30-sitplekbus, vervoer,” het hy in die omsendbrief gesê. “Leerders van drie Engelssprekende klasse, bestaande uit 17, 17 en 18 leerders, is in die groot bus vervoer en twee Afrikaanssprekende klasse, bestaande uit 13 en 11 kinders, is in die kleiner bus vervoer.” Bissett verduidelik dat Curro Roodeplaat ŉ dubbelmediumskool is en dat dit leerders se keuse is om onderrig in Afrikaans of Engels te ontvang. “Daarom sal klaskamers waar in Afrikaans onderrig word oorweldigend vol wit leerders wees en klaskamers waar in Engels onderrig word, meer swart kinders bevat.” Hy het gevolglik rassesegregasie ontken en gesê die skeiding word nie op ras gegrond nie, maar op taalvoorkeur. Phumla Sekhonyane, Lesufi se woordvoerder, het gesê die aantygings word in ’n ernstige lig beskou en daarom gaan die LUR dit ondersoek. Die skool is vroeër vanjaar ook daarvan beskuldig dat leerders aan klasse toegeken word op grond van ras. Byna 30 ouers by die skool het ŉ petisie onderteken en aangedring dat die skool in ooreenstemming met die land se Grondwet optree. André Pollard, streeksbestuurder van Curro Holdings, het ontken dat die skool leerders skei op grond van ras en het gesê dit is gedoen weens “vriendskappe” omdat kinders makliker vriende maak met kinders van hul kultuur. Die Gautengse departement van onderwys het ná ŉ ondersoek in Mei bevind daar was wel rassesegregasie by die skool. “Die ondersoek het die bewerings van rassesegregasie bevestig. Dit is bevestig deur Curro se bestuur en die lede erken dit was die resultaat van druk deur sekere wit ouers,” het Lesufi destyds gesê. Volgens Lesufi het die skool erken dat dit verkeerd was om segregasie toe te pas en wel vinnig opgetree om leerders van minderheidsrasgroepe by die drie Engelse graad R-klasse in te deel. Die departement het voorgestel dat die skool se bestuur en onderwysers jaarliks opleiding in diversiteit ontvang. [wpvideo MHIUYqGt]